《七月十五日望雨》
清代·朱圭

四牛欲斗不肯合，空雷密云风飒飒。蔚蓝高高不敢扪，龙骨踏翻腰胫摺。

斋蔬半月心如熏，垂杨左肘肤苦噆。乘轩无功鹤自愁，堰水将枯鱼可罨。

渊珠谁掇骊睡酣，天壶不闻娥笑霅。乾忧何术暴尪巫，直欲飞精叩阊阖。

岂惟秋炕惩稻蟹，安望冬饶通蜡腊。穹慈或怜虮虱焦，气缊暂教山泽沓。

苍茫灵意不可知，一夜冰夷鼓镗鎝。相呼宾从歌渑陵，遍赛祇坛醉叠榼。

作者简介：江苏吴县人，字上如。刻板名手。雕刻书画精细工致。曾刻河南刘源所绘凌烟阁功臣像及金史所择两汉至宋名人图像，为时所称。选入养心殿供事，凡大内字画俱出其手。授为鸿胪寺叙班。